b'\n_START_ARTICLE_\nAre\xc5\xa1tas (bausm\xc4\x97)\n_START_PARAGRAPH_\nAre\xc5\xa1tas baud\xc5\xbeiamojoje teis\xc4\x97je\xc2\xa0\xe2\x80\x93 trumpalaikis laisv\xc4\x97s at\xc4\x97mimas numatytam laikui, atliekamas are\xc5\xa1tin\xc4\x97je; bausm\xc4\x97, skiriama, padarius baud\xc5\xbeiam\xc4\x85j\xc4\x85 veik\xc4\x85.\n_START_SECTION_\nLietuva\n_START_PARAGRAPH_\nAre\xc5\xa1t\xc4\x85 teismas skiria LR baud\xc5\xbeiamojo kodekso specialiojoje dalyje numatytais atvejais. Are\xc5\xa1tas yra trumpalaikis laisv\xc4\x97s at\xc4\x97mimas, atliekamas are\xc5\xa1tin\xc4\x97je. Are\xc5\xa1to terminas skai\xc4\x8diuojamas paromis. U\xc5\xbe nusikaltim\xc4\x85 nustatoma nuo 15 iki 90 par\xc5\xb3 are\xc5\xa1to, u\xc5\xbe baud\xc5\xbeiam\xc4\x85j\xc4\xaf nusi\xc5\xbeengim\xc4\x85\xc2\xa0\xe2\x80\x93 nuo 10 iki 45 par\xc5\xb3 are\xc5\xa1to. Are\xc5\xa1to laikas u\xc5\xbe nusikalstam\xc4\x85 veik\xc4\x85 straipsnio sankcijoje nenurodomas. J\xc4\xaf nustato teismas, skirdamas bausm\xc4\x99. Jeigu paskirta iki 45 par\xc5\xb3 are\xc5\xa1to, teismas gali nustatyti atlikti j\xc4\xaf poilsio dienomis. Jeigu asmuo pa\xc5\xbeeid\xc5\xbeia \xc5\xa1i\xc4\x85 are\xc5\xa1to atlikimo tvark\xc4\x85, j\xc4\x85 teismas savo sprendimu gali pakeisti \xc4\xafprastine are\xc5\xa1to atlikimo tvarka._NEWLINE_Are\xc5\xa1tas neskiriamas n\xc4\x97\xc5\xa1\xc4\x8dioms moterims ir gali b\xc5\xabti neskiriamas asmenims, auginantiems vaik\xc4\x85 iki 3 met\xc5\xb3, atsi\xc5\xbevelgiant \xc4\xaf vaiko interesus (LR baud\xc5\xbeiamasis kodeksas, 49 str. (\xe2\x80\x9eAre\xc5\xa1tas\xe2\x80\x9c) 1-6 d.).\n_START_SECTION_\nVokietija\n_START_PARAGRAPH_\nVokietijoje vad. alternatyvioji laisv\xc4\x97s at\xc4\x97mimo bausm\xc4\x97 (vok. Ersatzfreiheitsstrafe) paskiriama tada, kai teismo paskirta bauda nesumokama arba d\xc4\x97l ekonomini\xc5\xb3 prie\xc5\xbeas\xc4\x8di\xc5\xb3 negali b\xc5\xabti sumok\xc4\x97ta. Iki 1945 m. Vokietijoje taip pat buvo vad. \xe2\x80\x9etvirtov\xc4\x97s are\xc5\xa1tas\xe2\x80\x9c (vok. Festungshaft, Festungsstrafe) kaip laisv\xc4\x97s at\xc4\x97mimo bausm\xc4\x97s r\xc5\xab\xc5\xa1is. Tai buvo vad. \xe2\x80\x9egarb\xc4\x97s are\xc5\xa1tas\xe2\x80\x9c (vok. Ehrenhaft), garb\xc4\x97s neatimanti bausm\xc4\x97 (lot. custodia honesta) be pareigos (prievartos) dirbti. Toki\xc4\x85 bausm\xc4\x99 yra atlik\xc4\x99 verslininkas Werner von Siemens (1816\xe2\x80\x931892), Adolfas Hitleris (1889\xe2\x80\x931945), Karl Liebknecht (1871\xe2\x80\x931919) ir kiti gars\xc5\xabs veik\xc4\x97jai.'